Мы ўжо згадвалі некалькі прозвішчаў, якія звязаны з назвамі галаўных убораў. А вось яшчэ некалькі: Аблавушка – ад зімовай шапкі з абвіслымі вушамі, аблавухі; Шлыкаў – ад слова “шлык”, якім некалі называлі высокую шапку; Каўпак, Калпак – таксама ад шапкі адпаведнай формы. Круглы год шляхта насіла абшытыя футрам ці поўнасцю футравыя шапкі-каўпакі. Летам у іх было горача, таму трымалі шапку ў руках. Святочныя каўпакі шыліся з сабаліных шкурак, упрыгожваліся бліскучымі камянямі і чапліным пер’ем.